इंदिरा गांधी की शह पर ही ताक़त हासिल कर चुका भिडरावाला स्वर्ण मंदिर पर कब्ज़ा कर चुका था, भारी मात्रा में गोला बारूद हरमंदिर साहिब के अंदर इकट्ठे होते जा रहे थे। भिंडरावाला उस अकाल तख्त पर रहने लगा था, जिसे ये दर्शाने के लिए बनाया गया था कि ईश्वर का स्थान मुग़लिया सल्तनत के बादशाह से भी ऊपर है, भिंडरावाला ख़ुद को क्या मानने लगा था ये बताने की ज़रूरत नहीं थी। लेकिन संभवतः इंदिरा गांधी और संजय गांधी भी ये ही ताक़त तो चाहते थे, इमरजेंसी लगाना क्या इंदिरा गांधी की ईश्वरीय सत्ता जैसे किसी वजूद के आस-पास खुद को महसूस करने की इच्छा नहीं था? क्या संजय गांधी के अराजक फ़ैसले और उनके आस-पास मौजूद चापलूसों की फ़ौज उनकी ऐसी ही भावना का प्रतिनिधित्व नहीं करते थे? ज़ाहिर है इसी इच्छा के और बढ़ जाने पर हार बर्दाश्त न कर पाने, किसी भी कीमत पर सत्ता में बने रहने और किसी भी हाल में जीत हासिल करने की इच्छा होती है और फिर भिंडरावाला जैसे लोगों का इस्तेमाल शुरु होता है। लोकतंत्र में अगर आप हमेशा सत्ता में रहना चाहते हैं, हर कीमत पर तो फिर आप लोकतंत्र के खिलाफ़ हैं, इस अलोकतांत्रिक ख्वाहिश में इंदिरा गांधी जिस धार्मिक नेता के वर्चस्व और प्रभाव का इस्तेमाल करना चाहती थीं; उसी की ताक़त इतनी बढ़ाती चली गई कि वो उनके काबू से बाहर हो गया। भिंडरावाला की ताक़त इतनी बढ़ चुकी थी आनंदपुर प्रस्ताव पारित करने की मांग के बीच नए स्वायत्त खालिस्तान का झंडा मार्च 1981 में श्री आनंदपुर साहिब पर फहरा दिया गया था। सितम्बर 1981 में लाला जगत नारायण की हत्या के आरोप में भिंडरावाले को गिरफ्तार किया गया तो इंडियन एयरलाइस का विमान अपहृत कर के लाहौर ले जाया जाता है और इसके बदले में भिंडरावाले को रिहाई मिलती है। लेकिन केंद्र सरकार उसके बाद भी इस संत को लेकर नर्म बनी रहती है, वजह सिक्खों को सिर्फ एक वोटबैंक के रूप में देखते रहना। भिंडरावाले की ताकत बढ़ती जा रही थी और साथ ही दुस्साहस भी, अकाली दल धर्म युद्ध का एलान कर चुका था और पंजाब हिंसा, अपहरण और हताशा की चपेट में था।